floriandebaene/DutchDraCor4ML huggingface dataset:
ende ons uwen naem te kennen geven
En siedij niet watter staet geschreven
seght bodttoren wadt wildij mij veel vraegen
Bij u selven wijs / dunckt ghij mijn den naem te dragen
buijten godt bij u selven geheel versuft
Dese mijn biercanne hiet Opinius vernust
daer ick uuijtdrincke der schriftueren misbruijck
O vermaledijde wortel tronck en struijck
o' heer welcken abuijselelijcken thier sieet
dronckaert.
Wijl dijt wachten........
Ons en Lust van u bier // niet
bij u selven wijs wadt moochdij toch dincken
Maer dat ick mijn selven wil droncken drincken
in dit Lecker bierken tot deser spatije
Wie tapt dit bier.......
Valsche interpretatije........
en schandalalijsatije // die heeftet gebrouwen
En ist niet te beclaegen........
Och Jaet in trouwen..........
dat huijdensdaech veel menschen bij hem selven wijs
hem so blindelijcken laeten Leijen opt ijs
van opijnieus vernuft verdoemelijck pladt
en drincken hem inder schriftueren misbruijck so sadt
dat sij niet eenen voet en connen voorts gestellen
Segt mij doch hoe heet ghij / ghij sober gesellen
u habijt dunckt mij out en schier versleten
In goet heeden van godt gevoelen wildij weten
so ben ick genaempt eerknout wel dit stick
In simelheijt des herten godt soecken so heet ick
twee pelgrims beijde van eenen simne
Dronckaert.
ijgo dat sijn twee naemen die ick niet en kinne
en onkenlijck oock houden ick mijnen vader
selfs goeduncken..
In goedthreijt van godt gevoelen
O verdoolde adere
waert dat ghij ons kende te recht alsoot behoort
ghij en sout u niet drincken aldus versmoort
inder schristueren misbruijckt om u te verderven
Ke swijcht ghij spotters ghij eerlose geruwen
simpele dooren geen vermufte meesters
ende achterlande Lopende als die de queesters
want gae ick niet in goetheijt gevoelen coopen
in simpelheijt soecken can hem selven niet dropen
ghij en sijt noch fluweel noch bonte mudts draegers
noch oock niet vande Plilosophen behaegers
waer ghij ter hoger schoolen compt so faelt // ghij
off daermen disputeert
In simpolheijt des herten Godt soecken
Hoe schandelijck dwaelt // ghij
bij u selven wijs eergierich van geeste
schoeijende oock meest op des vleeijsch vrijheijts leeste
dien t'cruijs Christij is geworden tot eenen spodt
wiens wijssheijt voor sodtheijt is gereeckent bij godt
dat wij achterlande moeten loopen en scherden
dat sal u so seer dier noch gereeckent werden
de dromen der menschen meer gevende gehoors
dan ons die daer sijn gods vijsitatoors
want de vrede goods die wij tot uwen proffijten
mede brachten dwelck u godt sal verwijten
wederomme wech wij met ons nemen moeten
het sandt schuddende van onsen voeten
twelck ghij corts vergelden sult / dit woort wel smaeckt
Waer ben ick doch aen desen snap geesten geraeckt
wech wech met de vracht en niet u prologen
had ick noch eens te degen gesogen
ick soude u wel straffen / Jae ick wel ter kuere
nu wildij niet mee drincken so steeckt u duere
gerecht splijt mijten schristuers lose pollaerts
Wij en volgen geen vernuftige droncken lollaerts
wij en leeren gheen schrift bij poinctgens gronderen
wij en verlaeten ons op geen argueren
in goetheijt gevoelen sonder sschrijffelen
simpelijck soecken nimmeer twijffelen
berecht ons doch oft desen tijt faelgeren mochte
Die godt oijt so inde gelove sochten
niet tempterende door eenich vernuft verstant
is hij dien gebleven oijt onbekant
segt dat / besoeckt nu uwe poinctgens boecken
Beijt wadt / ick salt in dees kanne gaen soecken
ick weds ick sals u vlus den mont wel stoppen
Siet hem stael gulpen........
Siet hem staen croppen..............
hoe sal hij de schrift nu gaen buijgen en plucken
Dranckaert
Aij mij wadt ramp daer valt mijn kanne aenstucken
het is hier te staen veel gladder dan een ijs
eij siet doch mijn kanne
Bij u selven wijs........
hoe ist nu met Opinieus vernust gevalen
Wadt wast wadt ist nu......
Hij ontnuchtert niet met allen......
laet hem / bij hem selffs een weijnich bedaeren
hij wordt noch gewonden......
Och hoe dus gevaeren
en leijt mijnen dranck nu hier niet gestooort
mijn kanne aenstucken met eenen hort
daer ick mij mede soude hebben geweert
wadt nu te raede.....
Siet een wordt expeert
hoe weijnich dat oppinieus vernuft vermach
wildij noch soo oijt de verstandige plach
Paulum volchgen den stichters secktten moe
seggende heer wadt wildij dat ick doe
en uwen naem bij u selven wijs laeten achter blijven
wij willen u niet door vernufticheijt oft kijven
maer door goods ongevalsche doctrijne
ten wegen wederhelpen so dat ghij ten fijne
den wille goods en u salicheijt sult bevroeijen
Waer u dat mogelijck.......
Wij sullen ons moeijen.......
met de hulpe van gods gratije crachtich
Nu ick bedaerre gevoele ick mij waerachtich
aenden bolsweere die mij nu smertelijck noopt
en aenden dorst die longer en Lever stroopt
Dat den dranck was gebrouwen van gevalscht mout /
oock sie ick dat aerdewerck niet tegen en hout /
tot mijnder grooter schaempten en oock oneere
Nu broeder wilt dan met snellen keere
u verstant den schriftuere geven gevangen
en vreemde doctrijnen niet lange aenhangen
die veel en divers is so ghij moocht mercken
Men vindt twederhande pardijge vercken
diet beijde houwen wille niet dan met gekijff
Deen staet op sijn selffs plantinge heel stijff
op de wercken van godt met geboden bouwende
ende daer op meer dan op Cchristum sijn betrouwende
wantmen die van haer veel stercker onderhouden siet
vande geboden die de heer gebiet
den simpelen vercopende haer overschodt
Dander is wel so partijdich en sodt
die en heeft geen wercken met allen van doen
Christus heeft het al voldaen roepen sij wel koen
en haer wercken en mogen niet proffijtelijck wesen
Dat selffden heb ick oock dickmael gelesen
met vindt de wercken der gerechticheijt saen
die wij oijt souden gewrocht hebben ende gedaen
maer uuijt Lieffden heeft godt sijnen sone gesonden
en heeft hem voor ons aent cruijce gebonden
spreeckt dit niet Paulum Goodts vadt / uijtvercoren
Tis also mijn vrient maer doet op noch u ooren
godt heeft u eerst lieff gehadt ende gesocht
gods vijant noch sijnde heeft u christus gecocht
en heeft u sonder u in u eerffdeel geset
sijdij nu niet gehouden wederom hier wel op let
de geboden van alsulcken soeten heere
daegelijcks te wercken nae sijn begeere
hem ter eere / die u in alsulckx gerieffden
Hoe dat te wercken.........
Wercken der Lieffden
uwen naesten getrou minlijck uwen vijant
is dit niet den wille gods ende sterck verbant
dwelck Christum u int Laetste avont mael gaff
met sijn doot besegelt
So scheij icker aff
als ick bescheijt hoore ben tenden mijnen Loope
maer dit te volbringen waer vintmen te coope
ick meen wel ick niet dan onvolmaecktheijt en vinde /
Dat ghij u naersticheijt deedt als de geboren blinde
goods hulpe die een ijegelijck heuchgelijck // is
sal u helpen int geenne dat u onmogelijck is
slaet handt aen godt salt onder de hant verstercken
So sijn dan van noot onse wercken
om eeuwich tegebruijcken gods weldaet
Jae sij en neen sij hoort dat ghijt wel verstaet
christus heeft ons met al sijn wercken gedient
met hem selven / aldus knout dit wel mijn vrient
so sal ons werck oock onsen eeven naesten bloot
dienen so ons gedient heeft christus doot
voor ons aenden galge des chruijcen gesmeten
sghij sult u Laeten drincken en eeten
van uwen medebroederen in allen solvent
gelijck christus doet int waerdige sacrament
Ja wildij met christ eeuwich sijn gegroet
aldus te wercken suldij sijn gemoet
Ja wildij met christus blijven mede erffgenaem
dusdanige wercken dat sijn vruchten bequaem
ue van elckerlijckx boom getuijgen int goede
hadde christe sulcke vruchten hongerich en moede
inden vijgeboom gevonden tot sijnder tijt
hij en hadde hem niet eeuwich vermaelendijt
en totten eeuwigen viere verleent
eenen boom oock van sijn vruchten geen voetsel en neempt
maer een ander ende men seijt wadt hij daer aen is
Den boom moet eerst goet sijn seijt schriftuer gewis
sullen de vruchten goet sijn ende doegen
u wercken u niet rechtvaerdigen en moegen
maer d'oprecht gelove alleen so schristuer seijt
u wercken goet sijn u getuijgen bereijt
tvoetsel van ander menschen ende stichtinge
bij u selven wijs laet u dit sijn een richtende
eens in u opinioese dwaelinge stout
Seght mij wadt ghij van menschen insettinghe hout
moegen sij oock saligen ofte verdoemen
Laet hem die willen daer aff beroemen
ick segge al moechdij in vrijheijt voor godt gerecht // sijn
in alsulckx moet ghij met den swacken een knecht // sijn
om te ontwecken de slaepende consientije
en van u vrijheijt alleen maecken mentije
tusschen u en Godt in Lieffden gefondeert
so verde het Christus niet en contrarieert
dit doende en salmen oock dat niet laeten
Och wadt een rustinge doet mij dit vaten
nu gevoel ick hoe dees verckens partijen crom // gaen
Deen blaspheert dander wil niet stom // staen
sij menen verlichten daer sij meer verdonckeren
princepael als deser seckten Jonckheeren
deen roept vier vlamme en dander een papist
en tusschen tween so wordt den wech gemist
der Lieffden die Christus ons voor heeft gewandelt
Dat deende wel goedunckt den ander dat nnishandelt
Dese bij toude blijvende heeft al schoon weer
En dander worpt t'oude aff en heel ter neer
dies de schaepkens blijven geseijt opt platte
winter en somer int coude int natte
voor den wollven seer slappelijck beschermpt
Deen speelt al droomkens
En dander al schriftelijck termpt
roepende geest geest / maer Lacen geesteloos
oordelende daer hij selffs blijft sondich en boos
hij souder selff wel behoeven meer dan thien
souden hij sijn hooffgen te recht deurwien
en daffgoden uuijt sijnen tempel verstoren
Nu merck ick eerst hoe wij simpele doren
door dese secktenstichters sijn versimpelt
En merckt ghij niet hoe de schriftuer wort bewimpelt
en int uuijtleggen u de rechte kernne versmoort // houwen
In Goet heijt van godt gevoelen.
Nochtans in een poinckt sij beijde accoort // houwen
dats in svleijs vrijheijt haer werck is mijn standere
Int stoetsel simileert deen wadt maer dandere
en siet grieck noch Jooden noch christenen aen
tis al den wille gods in sijn vermaen
sijn overspel oft dronckenschap Jae watter geschiet
Hoe dickwils hem godt treckt en denckt hij eens niet
met goetheijt / met quaetheijt in allen manieren
den eenen troetelt hij noch is godt goedertieren
en den anderen seer hart nae sijn bethonen
so dat godt een uuijtnemer der personen
wesen moet dat dat hij de schriftuere uuijtleijt
Tis al van nootswegen hij dan noch seijt
dat Adam den verboden appel nam
en dat Judas verriet dat onnosel Lam
twas versien dat ken ick ongecesseert
Maer ten was van godt so niet geordonneert
hij en mocht anders niet rechtvaerdich wesen
noch oock barmhertich en dat bij desen
deenne souts hem becronen en dander beroemen
overlegt doch wel tontfermmen en t verdoemen
op Calvarien geschiet aent chruijcen hout
den moordenaer int blasphemeren stout
is hem sonder oorsaecken recht geschiet
oft wildij seggen met dit valsch gediet
dat hij daer toe versien sijnde geordineert // was
en dat den goeden moorder opt selffde pas
van nootswegen de genaede niet en mocht ontgaen
had de schristuer dan niet tegens haer selffs misdaen
die van godt geen uuijtnemer der personen maeckt
Dronkaert
En seijt de schriftuer niet heel bloot en naeckt
die ick wil volherdick die ick wil ontferm // ick
Waer ist / maer dat zelffde hier mede bescherm // ick
dat was door sijn voorsichticheijt gesproocken
want die hij voorsiet vol hertneckiger croocken
Jae so verde sijn rechtvaerdicheijt sal staende blijven
daer en can sijn ontfermherticheijt niet aen beclijven
faelgeert hem tontfarmen dan so moet hij volherden
Aen Ezau mach ons dit wel kenlijck werden
d'ontfermende wille / werdt aen Jacob bevonden
dus en wilt dat poinctgen alleen niet gronden
maer wilt de schriftuere eendrachtelijcken verlijcken
uuijt eenen geest gespoocken de waerheijt sal blijcken
van gods uutersten wille ick seght al claer
Door u woorden broeders heb ick noch moet voorwaer
dat ick noch met kennisse sal doen mijn bevelen
maer segt mij doch weet ghijt wadt salmen hier spelen
salt van sinne wesen oft recreatijff
Men salder speelen hoe dat tvolck sijn wijff
sijns selfs kennisse genaempt heeft van hem geset
ende met alderhande gebreck die hoere besmet
in overspel sidt met grooter blintheden
en hoe sij tsaemen veel minckijsers smeden
daer tvolck hem in quetsenden is
Wie het te smaeckerken.......
Dat salmen spelen gewis
quaet en waer genoempt tvolck haerder onvromen
en sal rode salve hebben ingenomen
al uuijtslaende wes hem coompt voor den mont
hierom hoordij wadt / ontset uwen gront
ende oordeelt niet terstont wiltet eerst wel knouwen
Slacht niet den sackdraegers oft madt sleepende vrouwen
alst niet al hoonich is datmen haer vooren deelt
so moettet al ketterije sijn datmen seijt off speelt
want sij hooren so node haer selffs straffinge
maer oneerbaer guijch met haerder blaffinge
dat is haeren monde al suijcker soet
Voort salmen u speelwijs maecken vroet
hoe goet ingeven vanden heere gesonden
met quaet en waer sal ontdecken tvolckx wonden
die hij van sijns selffs maeckende heeft gecregen
en gaern wederom soude genesen te degen
met goede onderwijsinge vant Godlijck woort
Daer na sal wraecke van sonden comen voort
met oorlooch sterfte / en dieren tijt sijn knechten
en sullen tvolck verwesen in hechten
als een overspeelder willen steenigen
maer Tvolck door sijn ootmoedich vercleningen
sal vander genaeden moeder beschut // werden
ende wederom sijn selffs kennisse nut // werden
alsomen u dat speelwijs breder sal Leeren
Och dat is seer schoon tmach mij wel deeren
dat ick mijnen tijt so hebbe versleten
inde dwalinge ben ick bijna verbeten
gevende opinieus vernust gehoor
Mijn vrint hebt u weer als een oprecht factoor
ende schout die partijen diet al keeren tot spodt
en wilt voort Liever heeten bij u zelven zodt
na t vleijs te spreecken ende geeft u gevangen
d'oprechte schriftuer der geboden gangen
Christum noch der heijliger kercken gaet niet verbij
Onser beijder namen onthout wel waer dat ghij
u vermeijen gaet inder schriften waranden
der seckten partijen met haer Lange tanden
ontslaet u voorts meer so suldij Leven
En wilt ons voorts audientie geven
die materije hoop ick sal u wel behaegen
so ghij hoort en wilt anders niet overdraegen
ghij begrijppers die ick hier som sie staen
ghij hebt lang oorloff gehadt dus meuchdij wel gaen
al quam godt selve hij en sou u niet richten
dus wilt u van uwen begrijp wadt swichten
offt wij sullen eens den crepel sijn been ontdecken
dit roert u allen ghij vijleijnige becken
die gelijck den spinne tot uwer oneeren
soeten heunich in suer fenijn gaet verkeren
die bijckens soet van haer voetsel vervremende
mijn heeren sijt u dit niet aennemende
het en wordt voorwaer tot u niet geseijt
wij dancken u van uwer hooger edelheijt
en alle edele constige sinnen
dits maer de prologe tspel gaen wij terstont beginnen
finis vande prologe ende is lang in dicht 379 / Regulen
Item hier begint het spel vande minckijsers de parsonages sijn dese
Volck ... een man als een smidt smedende minckijsers
Alderhande gebreck -- een hoere oock werckende
Quaet en waer - een sodt met een marotte genaempt
swijgen en dencken......
Goet ingeven ... als een doctoor
Wraeck van sonden - toegemaeckt als behoort een man
Oorloch sterfte dieren tijt / stomme personages elckx toegemaeckt alst behoort
Der genaden moeder / een vrou geestelijck gecleet
volck / smedende.
Wadt hebben wij vreuchden......
Wadt hebben wij weelden......
hadden wij te smettsen........
Jae en te poijen.......
so waeren wij Lieffgens......
Alderhande gebreck
Als den wel geeelden.....
Wadt hebben wij vreuchden.....
Wadt hebben wij weelden.......
Wij sitten hier rechts Jae oft wij speelden
Alderhande gebreck.
Alle druck staet van ons te verschoijen
Wadt hebben wij weelden.....
hadden wij te smetsen......
Jae en te poijen
so soude mijn keeltgen bestaen te verfroijen
want van dus te goijen // ben ick geheel verslaeft // schier
Alderhande Gebreck.
O siet toch omme wie compt ons gedraeft // hier
met sijn marotte godt geeff hen lachter
Quaet en waer als een sodt met sijn marot genaempt swijgen en
							dencken
Waij dat ben ick van vooren en dat ben ick van achter
dit sijn mijn handen en dat sijn mijn voeten
en dats mijns gelijck
Alderhande Gebreck
St Jobs wijff moet u groeten
wie macht doch sijn / volck......
Jick en weets voorwaer niet.....
En dit brieffken seijt dat ick Quaet en waer // hiet
en mijn marot hiet swijgen en dencken
veel wijser dan icke
Die woorden doch clincken
quaet en waer wel draechdij ooren met bellen
Daerom hebt ghij oock moeten somtijts de trappen tellen
en u seijl strijcken voorde noortsche buijen
en wadt u marottgens bellen niet en luijen
daerom is sij oover al boven u geeert
Dats waer mijn Marotte en heeftet niet geleert
al issij wel gemont / getongt en geraeckt
hoe wel sij vervaert swijcht als qualijck gespraeckt
sij en denckt te min niet wilt dit wel weten
Al had ghij den babel excijs somtijt vergeten
u souder dickwils meer gemackx aff spruijten
Waerom heet ick / quaet en waer / wilt dat uuijten
al woud ick in spreecken mach ick niet madt // sijn
Heij rampt moet ghij hebben in u muijlgadt // fijn
ghij het ons wel een dozijn werckx belet
Gaet dat ghij geveetert moet sijn geset
op een hooge glaselose cijborije
Tvolck heeft een wonderlijcke mijmorije
en sijn bedrijff en is niet dan geckheijt
want hij sidt nu bij Alderhande gebreckheijt...
In Overspel twelck goode wel mach sijn geclaecht
en heeft sijn getroude vrouwe van hem gejaecht
sijns selffs kennisse wel eerlijck geheten
Wadt mach quaet en waer doch hier staen bleten
Ke hout uwen snatere oft ick salt mij storen
Tvolck wilt niet gestraft sijn / dats verloren
tmoet geketent sijn alsmen sijn leemten verhaelt
siet doch mijn heeren wadt baetet gedraelt
is dit niet wel een gratieuse gesinde
sij smeden minckijsers
Werckt seer geminde........
want van gelde so sijn wij in gebreecke
Siedij niet volck.............
Neen ick niet een steecke.........
ick heb een cruijce niet om te sommen
en beginter corts niet in te commen
wij sullen moeten ruijmen van schanden
Siet hoe ick wercke.........
Also roert u handen............
so mogen wij comen uuijt onssen commer pleijn
Waer mach tgelt gevaren sijn..........
Ick en weet niet certeijn......
ick en was van gelde noijt so bloot en smal
Tvolck claecht van gelt hier en over al
ende en laet nochtans te min niet te bieren
en boven sijnen staet hem te verchieren
datmeer is abbuijselijck doorsneden en gehackelt
so haest hij eenen stuijver meer uuijt sijnen sack // stelt
dan hij opeeten mach. tsij leecken off paepen
so moeten houwen dan groote weerschaepen
heele nachten over brassen ende brocken
denckt voort marotte...
Den hals moet ghij verschocken
onnuttich slabbaert / sijnt niet al verquisters
Sijnt gheen schockers so sijnt gelt kisters
denckt voort marot tis best voorts geswegen
al ist halff met woecker denckt sij hebbent vercregen
in sulcker maenieren ist alderreijnichst
En diet meest bepijnen hebben tweijnichst
een rampsalich peert en adt noijt goet widt schooff
Tgelt is nu ter werrelt als een besmidt rooff
om diet crijgen ander dant weesen souwe
Dien die psalm tot den eijnde Lesen // souwe
denckt marotte die / en hadde noch Onna gedaen
Nu nu dat laet ick daer henen gaen
ick laet een anderen dat hooffgen deurwien
volck soeckt gelt ick moet nae bier gaen sien
want die waerdinne en wilt niet borgen
Tis hier altijt ebbe al sou d'leer verworgen
men mochter in pissen al totten gronde
mij waer leet dat icker min in vonde
hout daer is den heb al den necker nooets wouwen
Nu dits den gang om bier........
Al souts margen rouwen
tckeel gadt thijnne hebben dat is vast
al ist dat den kinderen thonger haer uuijwast
al sonder achterdincken is haer bedrijff
men moeter Lapen vrijelijck
Hout daer bij gans Lijff
noijt edelder traen........
Her tsa Langt mij de kan...
nu werdt u een dronckxken..........
Ick wachts....................
So vrij als een man......
maeckt immers dat den pijl sij vereeloos
tvolck claecht dattet wort heer nereloos
en dat sij in armoeden sijn besletst
nochtans tvolck en spaert niet
Onbeijt haddij u gequest
uwen rug begost seer te bogen
Wadt fraije spongien om cannen te drogen
tschijnt dat ghij elck een dorstich pater // sijt
Godt schend hem die sulcken voolken te waeter // rijdt
het drinckt seer redelijcken wel opt stal
Dats immers uuijt............
Vaer voorts alst sal.....
rasch om een ander met lichten getrouwe
waer ist nu tbeste....
Waij tot schoon gouwe
waer wildij beters en het is hier bij
nu her gelt.......
Heij borcht en seght dattet eerste sij
wij en sijnder doch so ick meijnne niet schuldich
ben ick qualijck geboelt sodt.....
Ja sijt verduldich......
die helle sal sijn u vaegevier waerachtich
Sij is leech en lecker.......
En Logenachtich.........
looss valsch vuijl en ongeraeckt
dus waerse dieffachtich so waerse volmaeckt
so gebracker doch een poinctgen niet an
volck.
Jissij goet off quaet sij is mijns noch tan
dat ickse lochende so waer ick wel geck
Tvolck sidt nu staech met alderhande gebreck
in overspel dwelck god lang heeft verdroten
en heeft sijns selffs kennisse van hem gestoten
hem van godt tot eenen wijve gegeven
Houdt daer d'bier volck.......
Jae ist oock geschreven
wasser Item tvolck droochstrot oock gelooft
Ke Jaet Lieff
So breng ick u dat geclooft
siet waer dat ick mijn Lippkens sal setten
Sietse toch goeij liens haer keelken netten
is dat niet een vrouwen om mee te bedijen
och volck hoe staettet u noch te Lijen
och hoe deerlijck hebdij u selffs gestoppelt
Tgoet Jaer heeft ons tsaemen gecoppelt
daer mijn wijff was en noch is hulsich en bulsich
daer is dese so lieffelijck al isse wadt gulsich
sij is weer te bedde vlijtich en vierich
al is sij traech tot deuchden sij is manierich
mij in mijn sinlijckheijt / Jae sij bijde letse
Aij mij wadt ramp hoe ick mij daer quetse
vermaelendijt moeten dees mijnckijsers worden
ick hebber in een metten voeten getorden getorden
al sout den necker hebben geval
aij mij hoe seer doet mij dat
sodt.
Ou dits beste van al
wie hoorden oijt dusdanige caeckinge
tvolck quetst hem in sijn selff maeckinge
is dit niet wel een groot abuijs wonderlijck
tsgelijck gebeurt alle daechs bijsonderlijck
en sietmen niet dat volck sijn netten spert
daer hij hem selven inne verwert
beijde te Lande en oock ter zee
Aij mij mijn en dede noijt noijt dinck so wee
voor gode so moet dit sijn geschent..
Goet ingeven als een doctoor
Eijlacij volck hoe sijdij dus seer verblent
hebdij geen Achterdencken vreese noch vaer
waer sijn u sinnen....
Ontbeijt wien hoor ick daer
die mij dus compt onversien opt lijff
ongeroepen nochtans.....
Goet ingeven
Schaemdij u niet die u wijff
so oneerlijcken van u dus hebt verdreven
en nu met dees hoere deurbrengt u leven
dats een dinck dwelck u te beclaegen staet
o' verblint volck hoe sijdij aldus desperaet
dat ghij nae geen goede woorden en vraecht
hieromme wordij wel te recht geplaecht
en die aldersnootste slimste beeste der aerden
Alderhande gebreck houdij in waerden
hieromm. crielt ghij vol Jammers aen allen sijen
Segt meester doet mij mijn boel dit Lijen
dwelck ick nu daegelijckx Lijden moet
Ja sij certeij..........
En sij dunckt mij goet....
en so profijtelijck in ernst en in spele
want wij maecken minckijsers so vele
men en deetse nau in een pruijsche hulcke
sij staet mij voor goet
Jae de sonde is sulcke
wanneermen daer de begeerte aen verleecht
sij is altijts soet hoemense oock pleecht
maer deijnde is bitter wachtes hem die wille
dus volck siet toe
Nu pijp op Gille....
voor waer sulcke predicatije veet // ick
Meester hoe heet ghij.......
Goet Ingeven heet // ick........
tot uwen proffijte ben ick gesonden
van godt almachtich tot u.
Ghij hebt hier gevonden....
eenen fijnen coopman dus hout u wadt stijff
Beijt en salmer niet wercken merckt dit bedrijff
wadt heeft hier desen bollaert te doen
wadt gaen wij coopen met sijn sermoen
hij is een belet van uwen labuere
Goet Ingeven
Swijcht ghij vermaeledijde creatuere
alhande gebreck Lucifers dochter
tvolck verleijende dies hij tonsochter
eeuwelijck sal bernnen in dat helsche vier
o' volck die daer waert eens een riddelijck dier
gehijlickt aende eerbaere volmaeckte vrouwe
dijn selffs kennisse tot uwen behouwe
die ghij nu versteecken hebt / en hebdij geen vreese
en nu dus versnodt sijt op dees Leeclijcke geese
en woonende sijt twelck ghij seer Luttel acht
in sonder achterdincken / opt ijs van eender nacht
nimmermeer madt noch van sondigen moe
Opt ijs van eender nacht...
Jae ghij volck siet toe....
godt wil sijn strange Justitije opheffen
Tvolck is so slecht in sijn beseffen
ten weet van dichten noch van proosen
Goet ingeven.